Matul l-aħħar ġimgħat Donald Trump u Hillary Clinton saħħew il-possibbiltà li jiksbu n-nomina tal-partiti rispettivi tagħhom għall-presidenza tal-Istati Uniti wara r-riżultati pożittivi li kisbu f'diversi elezzjonijiet primarji inkluż l-hekk imsejjaħ 'Super Tuesday' fejn kien hemm ammont kbir ta' delegati għad-dispożizzjoni f'ġurnata waħda. Minkejja li dan ir-riżultat ma tahomx iċ-ċertezza matematika li se jkunu huma li jirrappreżentaw lill-partit tagħhom, il-vantaġġ li kellhom deher li seta' jwassalhom għas-suċċess finali. Madankollu, it-telfiet li ġarrbu fl-elezzjonijiet primarji li saru fl-istat ta' Wisconsin tefgħu fid-dubju l-previżjonijiet ta' bosta opinjonisti politiċi hekk kif il-kandidati favuriti taż-żewġ naħat qegħdin iħossu l-momentu jdur kontrihom. Il-Partit wara Cruz? Fejn jidħol il-Partit Repubblikan, ir-rebħa ta' Ted Cruz tat tama ġdida lill-elementi aktar tradizzjonali fi ħdan il-partit tiegħu li tul il-kampanja ħassew li Trump ma jirrappreżentax il-valuri Repubblikani. Fil-fatt, għal żmien twil tul il-fażijiet bikrin tal-kampanja elettorali, il-biljunarju Amerikan saħansitra rriffjuta li jintrabat mal-Partit Repubblikan hekk kif sostna li kien lest li jikkandida ruħu b'mod indipendenti jekk ma jingħatax l-appoġġ ta' dan il-partit. Ix-xewqa tar-Repubblikani li jkollhom kandidat aktar leali lejn il-partit wasslet lil xi figuri prominenti fi ħdan il-partit biex jagħmlu pressjoni fuq kandidat ieħor, John Kasich, biex jirtira n-nominazzjoni tiegħu ħalli ma jtellifx lil Cruz. Kasich, illi huwa l-gvernatur tal-istat ta' Ohio, ipprova jipproponi ruħu bħala alternattiva moderata għal Trump u Cruz. Madankollu, fl-aħħar ġimgħat ħareġ ċar illi huwa m'għandux ċans serju li jilħaq lill-avversarji tiegħu. Għaldaqstant, hemm grupp dejjem akbar mis-sostenituri tiegħu li qegħdin jitolbuh jgħin lil Cruz jegħleb lil Trump. Dan għaliex, minkejja li dan tal-ewwel huwa ideoloġikament aktar Konservattiv mill-maġġorparti tar-Repubblikani, huwa wera r-rieda li jaħdem mal-fergħat tal-partit tiegħu, xi ħaġa li Trump ma ggarantiex. Madankollu, s'issa Kasich, għadu qiegħed isostni li huwa determinat li jibqa' jiġġieled sal-Konvenzjoni tal-Partit Repubblikan li se ssir f'Lulju li ġej. L-implikazzjoni ta' din l-għażla niddiskutuhom aktar l-isfel. Bosta ostakli Barra kwistjonijiet ideoloġiċi, hemm dawk prattiċi fejn l-indikazzjonijiet s'issa huma li Cruz għandu ċans akbar minn Trump li jikseb suċċess elettorali kontra kandidat Demokratiku f'Novembru. Madankollu, Trump jaf ikollu problemi kbar anki jekk ikun elett bħala president. Attwalment, il-Partit Repubblikan igawwdi maġġoranza kemm fil-Kungress u s-Senat. Barra minn hekk, il-parti l-kbira tal-istati għandhom gvernaturi Repubblikani. Għaldaqstant, f'kuntest normali, dan ikun xenarju ideali għal president Repubblikan illi jkun jista' jimplimenta l-politika tiegħu mingħajr ħafna problemi. Però, fl-aħħar xhur Trump għamel ħafna għedewwa fil-Partit Repubblikan stess hekk kif maqdar diversi membri prominenti tiegħu matul il-kampanja elettorali. Għaldaqstant, hemm ċans tajjeb li dawn l-istess membri jostakolawh tul il-presidenza tiegħu biex inaqqsulu l-kredibilità f'għajnejn l-elettorat u b'hekk itellfulu ċ-ċans li jkun elett għal erba' snin oħra. Triq għat-telgħa Is-sitwazzjoni fi ħdan il-Partit Demokratiku hija simili hekk kif Bernie Sanders irnexxielu jikseb riżultat konvinċenti fl-elezzjoni ta' Wisconsin. Fil-każ tiegħu, ir-rebħa fuq Hillary Clinton ma kinitx konvinċenti daqs dik ta' Cruz fuq Trump. Madankollu, din kienet prezzjuża ħafna fejn jidħol il-moral tas-sostenituri tas-senatur ta' Vermont illi qegħdin jaraw ir-riħ idur favur il-kandidat tagħhom wara l-bosta disfatti li kellu fil-bidu tal-kampanja. It-triq għal Sanders, però, għadha għat-telgħa mhux ħażin. Dan għaliex, minkejja li qiegħed igawwdi minn suċċess kbir fejn jidħlu l-votazzjonijiet popolari riċenti, il-Partit Demokratiku nniffsu għadu mhuwiex qiegħed jarah bħala kandidat realistiku għall-presidenza tal-Istati Uniti. Kuntest politiku bħal dan huwa importanti fis-sistema elettorali Amerikana għaliex bosta uffiċjali eletti, bħala delegati tal-partit, għandhom id-dritt li jiddikkjaraw ruħhom favur kandidat jew ieħor u b'hekk jintrabtu li jagħtu l-vot tagħhom lil din il-persuna fil-Konvenzjoni ta' Lulju li ġej. Dawn l-hekk imsejħa 'super delegates' jafu jkunu determinanti fl-għażla tan-nominazzjoni. Fil-fatt, il-maġġorparti tal-vantaġġ ta' 688 delegat li Clinton kellha wara l-votazzjoni ta' Wisconsin wasal grazzi għall-appoġġ ta' dawn l-uffiċjali. Dan hekk kif 469 super delegate ddikkjara ruħu favuriha, ikkumparat mal-31 li offrew l-appoġġ tagħhom lil Sanders. Dan ifisser li, jekk taqta s-super delegates, id-differenza ta' bejniethom kienet tkun ta' 250 delegat biss. Il-kampanja tiħrax Minkejja dan il-fatt, m'hemmx dubju li matul l-aħħar ġimgħat Sanders irnexxielu jnaqqas mhux ħażin mill-vantaġġ ta' Clinton. Dan wassal lil din tal-aħħar biex tadotta ton aktar aggressiv fil-konfront tal-avversarju tagħha. B'mod partikolari, hija qegħda tattakka l-esperjenza ta' Sanders hekk kif, minkejja li huwa akbar minnha fl-età, Clinton kopriet karigi ta' aktar responsabbiltà matul il-karriera politika tagħha. Għaldaqstant, Clinton qegħda ssostni li l-wegħdiet li qiegħed jagħmel l-avversarju tagħha, fosthom dawk li jżid il-ġustizzja soċjali fil-pajjiż u jiġġieled kontra l-kilba għall-flus tal-banek u l-korporazzjoni, ma jistgħux jitwemmnu għaliex huwa m'għandux għarfien tajjeb tal-kuntest nazzjonali. Madankollu, Sanders qiegħed jipprova juża l-esperjenza ta' Clinton kontriha fejn semma numru ta' każijiet fejn, skont hu, ħadet deċiżjonijiet li marru kontra l-interessi tal-pajjiż. Fost dawn kien hemm l-għażla tagħha li tivvota favur l-invażjoni tal-Iraq fl-2003 meta kienet membru tas-Senat Amerikan, kampanja militari li fil-fehma ta' Sanders ħolqot instabbiltà kbira fil-Lvant Nofsani u wittiet it-triq għall-espanzjoni ta' gruppi terroristiċi bħall-Istat Iżlamiku. Contested convention? Minkejja li lbieraħ kien hemm l-elezzjoni primarji għall-Partit Demokratiku f'Wyoming, għajnejn il-kandidati kollha fl-aħħar jiem kienu fuq it-test il-kbir li jmiss, dak ta' New York, fejn il-votazzjoni se ssir fid-19 ta' April. Fil-każ tad-Demokratiċi, kemm Clinton, kif ukoll Sanders, għandhom rabtiet b'saħħithom ma' dan l-istat. Fejn, filwaqt li Clinton irrappreżentat lil dan l-istat fis-senat għal tmien snin, Sanders kien imwieled hemmhekk u għex fih għal madwar 25 sena qabel ma mar f'Vermont. Min-naħa l-oħra, fost ir-Repubblikani huwa Trump li għandu l-aktar rabtiet diretti u b'saħħithom ma' dan l-istat hekk kif twieled hemm u għadu sal-lum involut ħafna fil-ħajja ekonomika tiegħu. Trump u Clinton se jkunu qegħdin jittamaw li rebħa f'New York tkun l-ewwel waħda minn serje ta' suċċessi konsekuttivi. Jekk dan ma jseħħx, hemm ċans tajjeb li l-partit ikollu jmur għal 'contested convention', fejn perċentwal mid-delegati jingħataw l-opportunità li jbiddlu l-lealtajiet tagħhom waqt diversi rawnds ta' votazzjoni. Kif wieħed jistenna, dan l-eżerċizzju politiku jinvolvi ħafna negozjati wara l-kwinti, u wara dahar in-nies, bl-għan li jkunu akkwistati l-voti li hemm bżonn biex kandidat jingħata n-nomina. Storikament, il-partiti ppruvaw jevitaw li jaslu għal contested convention għaliex dan in-negozju ta' voti ħafna drabi joħloq diviżjonijiet interni kbar li jwasslu għal kandidatura kontroversjali li xxekkel il-kampanja elettorali ta' min jirbaħ in-nomina.